CELEX: 32015R1474
Language: bg
Date: 2015-08-27 00:00:00
Title: Регламент (ЕС) 2015/1474 на Комисията от 27 август 2015 година относно използването на топла рециклиранa вода за отстраняване на повърхностно микробиологично замърсяване от кланични трупове (Текст от значение за ЕИП)

28.8.2015   
            
            
               BG
            
            
               Официален вестник на Европейския съюз
            
            
               L 225/7
            
         РЕГЛАМЕНТ (ЕС) 2015/1474 НА КОМИСИЯТА
   от 27 август 2015 година
   относно използването на топла рециклиранa вода за отстраняване на повърхностно микробиологично замърсяване от кланични трупове
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 3, параграф 2 от него,
   като има предвид, че:
   
               (1)
            
            
               С Директива 98/83/ЕО на Съвета (2) се цели опазване на човешкото здраве от вредните последици от всякакъв вид замърсяване на водите, предназначени за консумация от човека, посредством гарантиране на тяхната здравословност и чистота. В части А и Б от приложение I към същата директива са посочени на микробиологичните и химични параметри, на които трябва да отговаря водата, предназначена за консумация от човека.
            
         
               (2)
            
            
               С Регламент (ЕО) № 852/2004 на Европейския парламент и на Съвета (3) се установяват общи правила за предприятията от хранителната промишленост по отношение на хигиената на храните, като се обръща специално внимание на принципа за общо прилагане на основани на анализ на риска и контрола на критичните точки (НАССР) процедури.
            
         
               (3)
            
            
               Съгласно определението в Регламент (ЕО) № 852/2004 „питейна вода“ е водата, която отговаря на минималните изисквания, определени в Директива 98/83/ЕО.
            
         
               (4)
            
            
               С Регламент (ЕО) № 853/2004 се определят специфичните правила за хигиената на храните от животински произход в предприятията от хранителната промишленост. В регламента се предвижда, че за отстраняване на повърхностно замърсяване от продуктите от животински произход предприятията от хранителната промишленост не трябва да използват други вещества освен питейна вода, освен когато употребата на друго вещество е одобрена в съответствие с регламента.
            
         
               (5)
            
            
               С Регламент (ЕО) № 854/2004 на Европейския парламент и на Съвета (4) се определят специфични правила за организирането на официалния контрол, провеждан по отношение на продуктите от животински произход, предназначени за човешка консумация, като се уточнява по-специално, че той трябва да включва одит на добрите хигиенни практики и на основаните на НАССР процедури.
            
         
               (6)
            
            
               С Регламент (ЕО) № 2073/2005 на Комисията (5) се определят микробиологичните критерии за някои микроорганизми и правилата за прилагане, които предприятията от хранителната промишленост трябва да спазват при изпълнението на общите и специфични хигиенни мерки, посочени в Регламент (ЕО) № 852/2004.
            
         
               (7)
            
            
               На 30 септември 2010 г. експертната група по биологични опасности на Европейския орган за безопасност на храните („ЕОБХ“) прие научно становище относно безопасността и ефикасността на използването на топла рециклирана вода като способ за обеззаразяване на месо от кланични трупове (6).
            
         
               (8)
            
            
               В становището си ЕОБХ заключи, че рециклираната топла вода е със същата ефикасност като топлата питейна вода за премахването на повърхностно микробиологично замърсяване, както и че за основен риск при нейното използване се приемат микробиологичните рискове, свързани с някои термоустойчиви бактериални спори.
            
         
               (9)
            
            
               Тези рискове могат да бъдат управлявани като се гарантира, че топлата рециклирана вода се подлага на режим на затопляне при минимална температура/с минимално времетраене и на режим на обновяване, който гарантира, че микробиологичните и химични параметри са в рамките на изискванията по отношение на питейната вода, както е посочено в Регламент (ЕО) № 852/2004, и поради това рискът при използването на топла рециклирана вода не е по-висок, отколкото при използването на топла питейна вода.
            
         
               (10)
            
            
               В допълнение ЕОБХ идентифицира и определя основани на HACCP критерии с цел постигане на необходимата степен на ефикасност на топлата рециклирана вода и овладяване на евентуалните рискове. Тези критерии включват по-специално задължение за предприятията от хранителната промишленост да събират данни относно наличието и потенциалното натрупване на някои бактериални спори в топлата рециклирана вода, използвана за отстраняване на повърхностно микробиологично замърсяване от кланични трупове.
            
         
               (11)
            
            
               С оглед на становището на ЕОБХ и предвид обстоятелството, че топлата рециклирана вода може да служи като допълнително средство за постигането на целите на регламенти (ЕО) № 852/2004, (ЕО) № 853/2004, (ЕО) № 854/2004 и (ЕО) № 2073/2005, както и че нейната употреба има добавена стойност за целите на опазването на околната среда и пестенето на енергия, е целесъобразно да се одобри използването на топла рециклирана вода от предприятията от хранителната промишленост за отстраняване на повърхностно микробиологично замърсяване от кланични трупове.
            
         
               (12)
            
            
               Използването на топла рециклирана вода обаче не трябва да накърнява задължението на предприятията от хранителната промишленост да спазват изискванията на законодателството на Съюза относно хигиената на храните, определени в регламенти (ЕО) № 852/2004, (ЕО) № 853/2004, (ЕО) № 854/2004 и (ЕО) № 2073/2005. Това използване следва да бъде интегрирано в системи, основани на HACCP, и в никакъв случай не следва да се приема за заместител на добрите хигиенни практики и оперативни процедури по отношение на клането, нито за алтернатива на спазването на изискванията на посочените регламенти.
            
         
               (13)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Предприятията от хранителната промишленост могат да използват топла рециклирана вода за отстраняване на повърхностно микробиологично замърсяване от кланични трупове в съответствие с условията за употреба, посочени в приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 август 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 139, 30.4.2004 г., стр. 55.
   
      (2)  Директива 98/83/ЕО на Съвета от 3 ноември 1998 г. относно качеството на водите, предназначени за консумация от човека (ОВ L 330, 5.12.1998 г., стр. 32).
   
      (3)  Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (ОВ L 139, 30.4.2004 г., стр. 1).
   
      (4)  Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (ОВ L 139, 30.4.2004 г., стр. 206).
   
      (5)  Регламент (ЕО) № 2073/2005 на Комисията от 15 ноември 2005 г. относно микробиологични критерии за храните (ОВ L 338, 22.12.2005 г., стр. 1).
   
      (6)  EFSA Journal 2010 г.; 8(9):1827.
   
      ПРИЛОЖЕНИЕ
      
         Част I — Условия за използването на топла рециклиранa вода за отстраняване на повърхностно микробиологично замърсяване от кланични трупове
      
      
                  1.
               
               
                  Топлата рециклирана вода трябва да е получена от загряване и рециклиране на питейна вода в затворена обособена система.
               
            
                  2.
               
               
                  Рециклираната вода трябва да бъде подложена на:
                  
                              а)
                           
                           
                              режим на затопляне при минимална температура/с минимално времетраене преди използването ѝ върху кланични трупове, като по този начин се гарантира съответствието с микробиологичните параметри на питейната вода;
                           
                        
                              б)
                           
                           
                              режим на обновяване при подходяща честота, включително, при необходимост, отстраняване на грубите частици, филтриране и добавяне на питейна вода, с което да се гарантира съответствието с химичните параметри на питейната вода.
                           
                        
            
                  3.
               
               
                  Топлата рециклирана вода трябва да се използва само върху цели кланични трупове или половинки кланични трупове от домашни копитни животни и дивеч, отглеждан в стопанства, и при проверени и контролирани условия.
               
            
                  4.
               
               
                  Топлата рециклирана вода не трябва да се използва върху кланични трупове с видими следи от фекално замърсяване.
               
            
                  5.
               
               
                  Използването на топла рециклирана вода върху кланичните трупове не трябва да води до каквото и да е необратимо физическо изменение на месото.
               
            
                  6.
               
               
                  Използването на топла рециклирана вода върху кланичните трупове трябва се извършва преди поставянето на кланичните трупове в залата за охлаждане или замразяване.
               
            
                  7.
               
               
                  Условията в точки 2 и 3 от настоящия параграф трябва да бъдат интегрирани в принципите за прилагане на основани на анализ на риска и контрола на критичните точки (HACCP) процедури, в това число, като минимум, критериите, определени в част II.
               
            
         Част II — Минимални критерии и параметри за контрол, основани на HACCP
      
      
                  1.
               
               
                  Преди използването на топла рециклирана вода върху кланични трупове от същите трябва да бъдат вземани проби с цел оценка на съответствието по смисъла на Регламент (ЕО) № 2073/2005.
               
            
                  2.
               
               
                  Прилаганият по отношение на рециклираната вода преди използването ѝ върху кланични трупове режим на затопляне при минимална температура/с минимална продължителност трябва да е предмет на постоянно наблюдение посредством инструментални измервания, да се документира и записва.
               
            
                  3.
               
               
                  Съответствието на рециклираната вода, използвана върху кланични трупове, с микробиологичните и химичните параметри, определени за питейната вода, трябва да се проверява периодично чрез изпитвания, да се документира и записва.
               
            
                  4.
               
               
                  Съответствието на рециклираната вода, използвана върху кланични трупове, с индикационния параметър Clostridium perfringens, определен за питейната вода, трябва да се проверява чрез периодични изпитвания, да се документира и записва.